Opinjoni tal-Kumitat Ekonomiku u Soċjali Ewropew dwar “Komunikazzjoni tal-Kummissjoni lill-Parlament Ewropew u lill-Kunsill Rapport ta’ Prospettiva Strateġika 2021 — Il-kapaċità u l-libertà tal-UE li taġixxi”

(COM(2021) 750 final)

(2022/C 290/06)

Relatur: Sandra PARTHIE

Konsultazzjoni Kummissjoni, 1.3.2022 Bażi legali Artikolu 304 tat-Trattat dwar il-Funzjonament tal-Unjoni Ewropea Sezzjoni kompetenti Sezzjoni għas-Suq Uniku, il-Produzzjoni u l-Konsum Adottata fis-sezzjoni 4.3.2022 Adottata fil-plenarja 23.3.2022 Sessjoni plenarja Nru 568 Riżultat tal-votazzjoni (favur/kontra/astensjonijiet) 199/3/0

1. Preambolu

1.1. Ir-rapport tal-KE u l-Opinjoni ġew abbozzati qabel l-aggressjoni Russa, il-gwerra fl-Ukrajna u l-kriżi umanitarja li rriżultat. L-effetti tagħhom għalhekk mhumiex riflessi fl-Opinjoni. Il-KESE jenfasizza li dawn l-avvenimenti traġiċi bla dubju jħallu impatt sever fuq il-mod tagħna ta’ ħajja u għalhekk iħeġġeġ li l-attivitajiet ta’ prospettiva strateġika li qed jitwettqu bħalissa miċ-Ċentru Konġunt ta’ Riċerka u mill-Kummissjoni Ewropea għar-rapport li jmiss ta’ prospettiva strateġika jqisu, b’mod aktar prominenti minn previst, l-effetti ġeopolitiċi ta’ dawn il-bidliet strateġiċi, fosthom, żieda fil-prezzijiet tal-enerġija, aktar infiq għas-sigurtà u d-difiża, flussi migratorji ġodda u provvisti mhux siguri mhux biss fl-Ewropa iżda wkoll lil hinn.

2. Konklużjonijiet u rakkomandazzjonijiet

2.1. Il-KESE jkompli jilqa’ b’sodisfazzjon kbir l-inklużjoni tal-metodoloġija tal-prospettiva fil-proċess tat-tfassil tal-politika tal-UE. Billi l-Prospettiva Strateġika hija proċess parteċipattiv, il-KESE jibqa’ jistenna li s-sinerġiji kif ukoll l-involviment strutturali tal-istituzzjonijiet kollha tal-UE, inkluż il-KESE, jirnexxu fuq din il-bażi. F’dan il-kuntest, il-KESE jenfasizza s-Sistema Ewropea ta’ Analiżi tal-Istrateġiji u l-Politiki (ESPAS) bħala eżempju tajjeb ta’ kollaborazzjoni interistituzzjonali tal-UE.

2.2. erba’ xejriet globali ewlenin huma rilevanti għall-kwistjoni fundamentali tal-kapaċità u l-libertà tal-UE li taġixxi. Dawn jirrappreżentaw l-megatendenzi ġenerali u ċentrali ta’ żmienna, li se jkomplu jkunu ta’ importanza kruċjali għat-tfassil tal-politika Ewropea. Madankollu, l-iżvilupp tagħhom jibqa’ fuq bażi wiesgħa u jolqot diversi aspetti filwaqt li ma jidħolx fid-dettall ta’ sottosuġġetti individwali. Il-KESE jiddeplora b’mod speċifiku l-fatt li d-dimensjoni soċjali ma ġietx ikkunsidrata biżżejjed, u l-kwistjonijiet taż-żgħażagħ u tal-ġustizzja interġenerazzjonali ma tqiesux, minkejja li dawn il-kwistjonijiet qed jiġu żviluppati fir-rapport sottostanti taċ-Ċentru Konġunt tar-Riċerka Shaping & securing the EU’s open strategic autonomy by 2040 and beyond (Insawru u niżguraw l-awtonomija strateġika miftuħa tal-UE sal-2040 u lil hinn) Il-KESE jemmen li l-huma rilevanti għall-kwistjoni fundamentali tal-kapaċità u l-libertà tal-UE li taġixxi. Dawn jirrappreżentaw l-megatendenzi ġenerali u ċentrali ta’ żmienna, li se jkomplu jkunu ta’ importanza kruċjali għat-tfassil tal-politika Ewropea. Madankollu, l-iżvilupp tagħhom jibqa’ fuq bażi wiesgħa u jolqot diversi aspetti filwaqt li ma jidħolx fid-dettall ta’ sottosuġġetti individwali. Il-KESE jiddeplora b’mod speċifiku l-fatt li d-dimensjoni soċjali ma ġietx ikkunsidrata biżżejjed, u l-kwistjonijiet taż-żgħażagħ u tal-ġustizzja interġenerazzjonali ma tqiesux, minkejja li dawn il-kwistjonijiet qed jiġu żviluppati fir-rapport sottostanti taċ-Ċentru Konġunt tar-Riċerka(Insawru u niżguraw l-awtonomija strateġika miftuħa tal-UE sal-2040 u lil hinn) ( 1 )

2.3. Il-KESE jaqbel li s-suġġett magħżul għar-Rapport ta’ Prospettiva Strateġika tal-2021 huwa ta’ rilevanza politika għolja u kapaċi joħloq il-kundizzjonijiet qafas adatti għal interdipendenza ġestita tajjeb u awtonomija strateġika miftuħa bbażata fuq valuri kondiviżi, koeżjoni, governanza multilaterali b’saħħitha, u kooperazzjoni bbażata fuq ir-regoli. Madankollu, aħna nħeġġu li jsir użu xieraq tal-metodi tal-proċess ta’ prospettiva biex jiġu ddeterminati suġġetti futuri. Huwa kruċjali li jiġu vvalutati l-iżviluppi matul iż-żmien, jiġifieri l-investimenti attwali fir-riċerka u l-iżvilupp jew l-għadd ta’ privattivi mhux biss iridu jitqabblu ma’ dawk taċ-Ċina jew tal-Istati Uniti iżda wkoll fir-rigward tal-livelli preċedenti sabiex tinkiseb stampa ċara dwar jekk aħniex miexja fid-direzzjoni t-tajba.

2.4. Filwaqt li l-approċċ tal-użu tal-Prospettiva Strateġika u l-enfasi topika tar-Rapport mhumiex qed jiġu ddubitati, għadu mhux ċar x’jiddistingwi r-Rapport ta’ Prospettiva Strateġika tal-2021 bħala riżorsa vera ta’ prospettiva. Hemm nuqqas ta’ rabta ċara bejn l-għażla tax-xejriet, il-futur(i) kkunsidrat(i) u l-konklużjonijiet loġiċi għall-mistoqsija fokali tar-rapport.

Minbarra n-nuqqas ta’ metodoloġija ta’ prospettiva apparenti, it-tieni Rapport ta’ Prospettiva Strateġika tal-Kummissjoni, għall-2021, ma jipprovdix qafas loġiku, koerenti u orjentat lejn l-azzjoni għat-tfassil tal-politika tal-UE u b’hekk jippermetti lil dawk li jfasslu l-politika jistabbilixxu prijoritajiet strateġiċi u jaġixxu.

2.5. Suġġett rilevanti ħafna għal ħarsa ddettaljata huwa r-rwol tal-atturi mhux statali fis-sistemi ta’ tmexxija tal-lum – b’mod partikolari l-korporazzjonijiet multinazzjonali. Fil-fehma tagħna, l-awtonomija strateġika għandha tiżdied bħala minimu fir-rigward tal-atturi li għandhom status de facto ta’ stabbiliment tar-regoli u tal-istandards, bħal kumpaniji kbar tat-teknoloġija, banek attivi globalment u atturi finanzjarji kif ukoll organizzazzjonijiet tas-soċjetà ċivili.

2.6. Id-dimensjoni ta’ prospettiva tar-Rapport ser tirrealizza bis-sħiħ il-potenzjal tagħha għal dawk li jfasslu l-politika tal-UE biss jekk tkun imfassla b’mod fundamentali bħala eżerċizzju miftuħ u pluralistiku kif ukoll diversifikat u transdixxiplinarju, li jinvolvi l-imsieħba soċjali organizzati u s-soċjetà ċivili, b’mod partikolari l-KESE, fl-istadji kollha tal-proċess ta’ prospettiva li jwassal għal Rapporti ta’ Prospettiva Strateġika (futuri).

2.7. F’dan il-kuntest, il-KESE jistieden speċifikament liċ-Ċentru Konġunt tar-Riċerka biex jinvolvi bis-sħiħ lill-Kumitat fiċ-ċiklu ta’ prospettiva tiegħu u jappoġġjah fl-iskrinjar tal-attivitajiet ta’ prospettiva eżistenti mwettqa mill-organizzazzjonijiet tas-soċjetà ċivili, it-trade unions u l-assoċjazzjonijiet tan-negozju. Il-KESE jipproponi wkoll li l-organizzazzjonijiet tas-soċjetà ċivili tal-UE jiġu appoġġjati fl-iżvilupp ta’ għarfien espert dwar il-prospettiva u fit-twettiq ta’ attivitajiet ta’ prospettiva bħala parti minn proċess strutturat, flimkien maċ-Ċentru Konġunt tar-Riċerka, pereżempju fil-forma ta’ proġett pilota mal-membri tal-KESE u l-organizzazzjonijiet tas-soċjetà ċivili.

2.8. Għalhekk, filwaqt li l-aspirazzjoni hija milqugħa bis-sħiħ, għad hemm lok għal titjib għar-rapporti ta’ prospettiva li jmiss fir-rigward ta’ dan li ġej: — ir-rapport jeħtieġ li jorbot aħjar il-megatendenzi u l-pedamenti strateġiċi mill-perspettiva tal-koerenza, il-probabbiltà u r-rilevanza; — il-proċess ta’ prospettiva li jwassal għar-rapport li jmiss għandu jipprovdi opportunitajiet konkreti lill-KESE kif ukoll lil atturi rilevanti oħrajn biex jitgħallmu minn, jikkontribwixxu għal u jtejbu l-kwalità tiegħu; — b’mod partikolari, il-KESE diġà fassal għadd ta’ Opinjonijiet fir-rigward tar-rapport ta’ prospettiva li jmiss għall-2022, jiġifieri dwar it-tranżizzjoni doppja ekoloġika u diġitali (2); — f’dan ir-rigward, il-KESE jissuġġerixxi li l-Kummissjoni, f’kooperazzjoni maċ-Ċentru Konġunt tar-Riċerka (JRC), tiżviluppa ċiklu ta’ konsultazzjoni annwali biex tikkontribwixxi għat-tħejjija tar-rapport ta’ prospettiva annwali. Il-Kummissjoni għandha tinvolvi lill-KESE u lill-Kumitat tar-Reġjuni, kif ukoll istituzzjonijiet oħrajn tal-UE, pereżempju billi toffri sessjonijiet ta’ ħidma regolari u dedikati u billi tinvolvi lill-membri tal-KESE fl-attivitajiet ta’ prospettiva sottostanti mid-DĠ JRC u s-Segretarjat Ġenerali; — għandu jinħoloq grupp ta’ fokus mal-imsieħba soċjali/atturi tas-soċjetà ċivili biex jiddiskuti kif dan il-grupp fil-mira jista’ jibbenefika mir-Rapporti ta’ Prospettiva Strateġika tal-Kummissjoni u kif rapporti futuri jistgħu jitfasslu biex joffrulhom l-aktar valur; — Talba mmexxija mill-Kummissjoni biex in-network ministerjali jinvolvi lill-imsieħba soċjali u lir-rappreżentanti tas-soċjetà ċivili fl-attivitajiet tan-network relatati mal-prospettiva.

2.9. Il-KESE jissuġġerixxi li l-proċessi ta’ ħidma tal-Kumitat jerġgħu jitfasslu fir-rigward tar-rapporti annwali ta’ prospettiva sabiex jiġu pprovduti għarfien, għarfien espert u proposti speċifiċi ex ante, jiġifieri matul il-proċess ta’ abbozzar tar-rapporti rispettivi minflok ma jsiru kummenti ex post. Aħna nemmnu li dan ser itejjeb l-intelligence miġbura għal rapporti annwali ta’ prospettiva minħabba li l-membri tal-KESE għandhom konnessjonijiet b’saħħithom u profondi mal-fergħat rispettivi tagħhom tas-soċjetà u l-ekonomija u huma kapaċi aħjar jidentifikaw l-hekk imsejħa “sinjali dgħajfa” kruċjali fir-rigward tal-iżviluppi rilevanti. Barra minn hekk, il-KESE jista’ jittrażmetti u jxerred ir-riżultati u l-għarfien ta’ prospettiva, u b’hekk jgħin lill-atturi nazzjonali tas-soċjetà ċivili jifhmu aħjar id-deċiżjonijiet politiċi meħuda mill-UE.

2.10. Fl-aħħar nett, il-KESE jħeġġeġ lill-Kummissjoni tkompli tiżviluppa l-aġenda ta’ Prospettiva Strateġika tal-UE. Il-KESE huwa konvint li l-pass ’il quddiem huwa li l-prospettiva tiġi integrata aktar fit-teħid tad-deċiżjonijiet tal-UE u jtenni l-offerta tiegħu li jgħin lill-Kummissjoni u lill-istituzzjonijiet l-oħra tal-UE f’dan l-objettiv.

3. Kummenti ġenerali

3.1. Il-KESE jappoġġja bis-sħiħ li r-Rapport jenfasizza l-importanza ta’ suq uniku miftuħ, kompetittiv u li jiffunzjona bis-sħiħ biex in-negozji jkunu jistgħu jikbru għall-iskala meħtieġa biex jikkompetu globalment. Dan jestendi wkoll għar-rakkomandazzjoni tar-Rapport biex jiġu implimentati bis-sħiħ l-Unjoni tas-Swieq Kapitali u l-Unjoni Bankarja, li l-KESE jemmen li qed jikkontribwixxu direttament għar-reżiljenza tal-UE kontra l-kriżijiet finanzjarji, il-protezzjoni tad-depożitanti u rkupru ekonomiku robust u stabbli ( 3 )

3.2. Il-KESE jilqa’ l-pubblikazzjoni tal-linji gwida u s-sett ta’ għodod riveduti għal Regolamentazzjoni Aħjar li jiffokaw fuq id-definizzjoni ta’ kif il-prospettiva strateġika għandha tintuża fil-valutazzjonijiet u l-evalwazzjonijiet tal-impatt. Sabiex tiġi żgurata l-applikazzjoni b’suċċess tagħha, huwa essenzjali li l-Kummissjoni tipprovdi taħriġ u riżorsi adegwati lill-persunal tagħha li jwettaq valutazzjonijiet u evalwazzjonijiet tal-impatt.

3.3. Bħala parti mit-tweġibiet tiegħu għal xenarju aktar diffiċli għall-governanza, ir-Rapport jenfasizza l-ħtieġa għal governanza parteċipattiva u inklużiva biex jissaħħu l-fiduċja u l-leġittimità fil-livelli kollha, u b’hekk tiżdied l-importanza ta’ pjattaformi bħall-KESE. Aħna nemmnu li, issa aktar minn qatt qabel, l-għoti ta’ vuċi lis-soċjetà ċivili fl-UE kollha huwa kruċjali biex tiġi permessa governanza effettiva fis-seklu 21 u jinstabu soluzzjonijiet b’bażi wiesgħa u sostenibbli, aktar milli soluzzjonijiet faċli.

3.4. Il-KESE jirrikonoxxi s-segwitu ( 4 ) mill-Kummissjoni Ewropea għall-Opinjoni tal-KESE dwar ir-Rapport tal-Prospettiva Strateġika tal-2020 – Inwittu t-triq lejn Ewropa iktar reżiljenti ( 5 ) u jħoss li huwa obbligat jirreaġixxi għal aspetti li għadu jqis rilevanti, peress li dawn ma ġewx indirizzati b’mod suffiċjenti fir-Rapport ta’ Prospettiva Strateġika tal-2021: — Id-dokument ta’ segwitu jargumenta li l-prospettiva kienet ġiet inkluża fir-Rapport tal-Prospettiva Strateġika tal-2020. Madankollu, mill-perspettiva tal-KESE, hemm nuqqas ta’ trasparenza fil-mod kif il-prinċipji u l-metodoloġiji tal-prospettiva ntużaw biex wieħed jasal għall-konklużjonijiet tar-Rapport u kif l-atturi esterni ġew inklużi fl-attivitajiet ta’ prospettiva. Pereżempju, il-KESE ma ġie offrut l-ebda triq ċara għall-involviment tiegħu; — Id-dokument ta’ segwitu jindika li kwistjonijiet individwali jeħtieġ li jiġu żviluppati u speċifikati aktar, kif mitlub mill-KESE, u għandhom jiġu inkorporati fi proposti ta’ politika, u li r-Rapport ta’ Prospettiva joffri biss punt tat-tluq ta’ riflessjoni. Fil-fehma tal-KESE, il-format attwali tar-Rapport la huwa adatt biex jitnisslu proposti ta’ politika u lanqas ma joffri punti tat-tluq konkreti ta’ riflessjoni; — Id-dokument ta’ segwitu jenfasizza wkoll l-importanza li tiġi deskritta s-sitwazzjoni attwali u l-istatus quo f’analiżi ta’ prospettiva. Il-KESE jaqbel li, tradizzjonalment, dan huwa l-ewwel pass f’analiżi ta’ prospettiva. Madankollu, minbarra l-użu attwali tiegħu fir-Rapporti ta’ Prospettiva Strateġika, għandu jifforma punt tat-tluq lejn analiżi orjentata lejn il-futur, li jkun mod aktar rilevanti għall-membri tal-KESE biex jisiltu rakkomandazzjonijiet għal azzjoni.

3.5. Fir-rigward tal- għaxar oqsma li fihom l-UE tista’ ssaħħaħ l-awtonomija strateġika miftuħa u t-tmexxija globali tagħha, filwaqt li huma ġeneralment rilevanti, mill-perspettiva tal-KESE, dawn mhumiex ippreżentati bħala konklużjonijiet strateġiċi loġiċi mislutin minn qafas li jkopri x-xejriet u l-inċertezzi. Għalhekk, ma jistax jiġi preżunt li dawn jippreżentaw pedamenti strateġiċi olistiċi u preċiżi minn perspettiva ta’ prospettiva.

3.6. Il-KESE jemmen li m’hemm l-ebda nuqqas attwali ta’ prospettiva jew pjanar strateġiku min-naħa tal-Kummissjoni. Fil-fehma tal-KESE, il-kwistjoni reali hija n-nuqqas ta’ rieda politika minn dawk li jieħdu d-deċiżjonijiet fl-UE li jbiddlu l-prospettiva fi proposti estensivi. Jekk ir-rieda politika ma tkunx hemm, lanqas il-prospettiva mhu ser twassal biex jittieħdu l-passi mixtieqa.

3.7. Filwaqt li jenfasizza n-nuqqasijiet ta’ proċess ta’ prospettiva magħluq b’konsultazzjoni limitata, il-KESE jinnota n-nuqqas li tissemma l-kwistjoni taż-żieda fl-inflazzjoni kif ukoll iż-żieda fil-prezzijiet tal-enerġija, li t-tnejn li huma l-KESE jqis elementi kruċjali tal-kwistjoni tal-awtonomija strateġika. Fi ħdan ir-rwol konsultattiv tiegħu, il-KESE diġà qed iħejji Opinjonijiet ta’ prospettiva ( 6 ) biex jikkontribwixxi għall-kapaċità tal-UE li tintegra aħjar il-prospettiva fil-proċess tat-teħid tad-deċiżjonijiet.

3.8. Barra minn hekk, ir-rwol tas-sistemi tas-sigurtà soċjali, inkluż l-iżvilupp tal-istat soċjali, ma jissemma xejn fir-Rapport. B’mod ġenerali, l-aspetti soċjali tal-kwistjoni jidhru li huma injorati favur aspetti teknoloġiċi u ekonomiċi. Iċ-ċittadini tal-UE jistennew li l-istat jipprovdi livell għoli ta’ sigurtà soċjali u assistenza soċjali. Għalhekk, fid-dawl tal-awtonomija strateġika, tibqa’ mistoqsija mhux imwieġba dwar kif is-sistemi tas-sigurtà soċjali se jiġu ffinanzjati fil-futur. Nilqgħu b’sodisfazzjon kbir analiżi aktar fil-fond dwar dan is-suġġett bl-użu ta’ għodod ta’ prospettiva.

3.9. Ir-Rapport tal-Prospettiva Strateġika tal-2021 ifassal lista komprensiva ta’ sfidi. Madankollu, ma jipprovdix gwida ċara dwar il-prijoritajiet u l-azzjonijiet jew proposti ta’ prijorità dwar kif il-kumpaniji jew il-ħaddiema jistgħu jew għandhom iħejju biex jilqgħu dawn l-isfidi. Ħafna xejriet jistgħu jaffettwaw liċ-ċittadini u lill-kumpaniji fl-istess ħin. Din hija opportunità mitlufa, li l-KESE jista’ jgħin biex jirrimedja minħabba r-rilevanza tagħha fl-indirizzar ta’ sfidi ta’ livell għoli u biex is-soluzzjonijiet proposti jissarrfu fil-ħajja ta’ kuljum, b’mod partikolari dawk tal-impjegaturi u tal-impjegati.

3.10. Tackling Obesities: Future Choices Ir-Rapport bħalissa ma jissodisfax l-aspettattivi tat-titolu tiegħu bħala dokument ta’ prospettiva, kif deskritt pereżempju fil-Gwida dwar il-Prospettiva preċedenti taċ-Ċentru Ewropew ta’ Strateġija Politika ( 7 ) (mhux disponibbli bil-Malti). Eżempju ta’ prattika tajba għal rapporti ta’ prospettiva metodoloġikament trasparenti jinstab f’ ( 8 ) , kif ikkummissjonati mis-servizz ta’ prospettiva tal-Gvern tar-Renju Unit.

3.11. Ir-Rapport jirreferi speċifikament għan-Network ta’ Prospettiva tal-UE tal-Ministri għall-Futur, u l-iżvilupp relatat tal-kapaċitajiet ta’ prospettiva fil-livell nazzjonali. Aħna nħeġġu lill-Kummissjoni tiżgura wkoll f’dan in-network li atturi bħall-KESE jiġu kkunsidrati b’mod attiv meta jiġu implimentati eżerċizzji ta’ prospettiva aktar milli meta jiġu ppreżentati bir-riżultati tagħhom.

3.12. Il-KESE jħeġġeġ lill-Kummissjoni tkompli tiżviluppa l-aġenda ta’ Prospettiva Strateġika tal-UE. Kif indikat l-Opinjoni, jeħtieġ li jsiru diversi bidliet. Madankollu, il-KESE huwa konvint li aktar integrazzjoni tal-prospettiva fit-teħid tad-deċiżjonijiet tal-UE hija t-triq ’il quddiem u jtenni l-offerta tiegħu li jgħin u jikkoopera mal-Kummissjoni u lill-istituzzjonijiet l-oħrajn tal-UE f’dan l-objettiv. Il-prospettiva ser tilħaq l-objettivi ddikjarati tagħha biss jekk tkun eżerċizzju miftuħ u pluralistiku kif ukoll diversifikat u transdixxiplinarju, li jinvolvi l-imsieħba soċjali organizzati u s-soċjetà ċivili, b’mod partikolari l-KESE, fl-istadji kollha tal-proċess ta’ prospettiva.

Brussell, it-23 ta’ Marzu 2022. Christa SCHWENG Il-President tal-Kumitat Ekonomiku u Soċjali Ewropew

(1) https://publications.jrc.ec.europa.eu/repository/bitstream/JRC125994/open_strategic_autonomy_2040_online_1.pdf

(2) Opinjonijiet tal-KESE ĠU C 311, 18.9.2020, p. 36; ĠU C 364, 28.10.2020, p. 143; ĠU C 440, 18.12.2020, p. 99; ĠU C 429, 11.12.2020, p. 268; ĠU C 429, 11.12.2020, p. 51; ĠU C 429, 11.12.2020, p. 66; ĠU C 429, 11.12.2020, p. 187; ĠU C 429, 11.12.2020, p. 259; ĠU C 374, 16.9.2021, p. 84.

(3) https://www.eesc.europa.eu/mt/policies/policy-areas/financial-services-and-capital-markets

(4) Paġni 187-200 https://www.eesc.europa.eu/sites/default/files/files/04_eesc_follow-up_report_april_2021_gri.pdf

(5) ĠU C 220, 9.6.2021, p. 67.

(6) Ara l-eżempji reċenti ta’ Opinjonijiet ta’ prospettiva tal-KESE:

— CCMI/184 – Jiġi antiċipat it-tibdil strutturali u dak settorjali u nerġgħu nfasslu l-kulturi industrijali – lejn fruntieri ġodda ta’ rkupru u reżiljenza f’partijiet differenti tal-Ewropa;

— ĠU C 341, 24.8.2021, p. 1: Il-KESE jorganizza wkoll attivitajiet li jippromovu dibattiti li jħarsu ’l quddiem, bħal pereżempju:

— Konferenza tas-Sezzjoni ECO dwar L-aspetti ekonomiċi tal-Prospettiva Strateġika u t-teħid tad-deċiżjonijiet tal-UE (Ġunju 2021);

— Konferenza tas-Sezzjoni REX dwar Il-ġeopolitika tal-Patt Ekoloġiku Ewropew, ħarsa trasversali lejn l-implikazzjonijiet ġeopolitiċi tal-Patt Ekoloġiku Ewropew (Diċembru 2021);

— Dibattitu tas-Sezzjoni REX fil-laqgħa tas-Sezzjoni: Prospettiva strateġika – viżjoni għall-futur tal-Ewropa (Frar 2022).

(7) “What strategic foresight is not? Not a report – a carefully designed and purposeful intervention. Strategic foresight is a learning process that offers a decision-maker new and refreshing perspectives on the present situation – which is often puzzling, socially messy and uncertain. It engages with uncertainty as a friend rather than as a foe. It is not a report but a means to some other end. The carefully designed and purposeful intervention focusses the social learning process on the needs of a specific set of users and their needs (i.e. their uses foresight).”, Kummissjoni Ewropea, Ċentru Ewropew ta’ Strateġija Politika, Wilkinson, A., Strategic Foresight Primer, Uffiċċju tal-Pubblikazzjonijiet, 2017, meħud fis-16 ta’ Jannar 2022, minn https://data.europa.eu/doi/10.2872/71492.

(8) Tackling Obesities: Future choices – project report. Iċċekkjat fl-14 ta’ Jannar 2022, fuq https://assets.publishing.service.gov.uk/government/uploads/system/uploads/attachment_data/file/287937/07-1184x-tackling-obesities-future-choices-report.pdf